ઘણા ઓછાને ખબર હશે કે કાલિદાસે મેઘદૂતની રચના નાગપુર પાસેના એક રામટેક નામના ટેકરા ઉપર રહીને કરી હતી. કાલિદાસનાં સ્થળકાળ વિશે ભલે ચોક્કસપણે એકમત સાધી શકાતો ન હોય, પણ મેઘદૂતની રચના અંગે મોટે ભાગે એકમત પ્રવર્તે છે. મેઘદૂતનો આરંભ રામગિરિ પર્વતથી થાય છે. આ નામની ગેરસમજણ દક્ષિણ ભારતમાં આવેલ રામેશ્વરમ સાથે મોટે ભાગે થાય છે. એમ માનવું સરળ પડે કે કાલિદાસે છેક દક્ષિણ છેડાથી ઉત્તરની ટોચ સુધીની યાત્રા આવરી લીધી છે. પણ વાસ્તવિકતા થોડી જુદી છે. રામગિરિ પર્વત ખરેખર તો હાલ મહારાષ્ટ્રમાં નાગપુરથી ઈશાન ખૂણે ચોપન કિ.મી. દૂર, નાગપુર-જબલપુર હાઈવે પર અને મુંબઈ-નાગપુર-હાવડા રેલવે લાઈન પર આવેલા રામટેક ગામ પાસે આવેલો છે. તેને પર્વત પણ શી રીતે કહેવાય ? તેની ઊંચાઈ માંડ પાંચસો ફીટ છે.